Alumniportal Deutschland

Vokietijos alumnų portalas – ne pelno siekianti visuomeninė interneto svetainė, skirta Vokietijos alumnų asmeniniam bendravimui ar komunikacijai akademinėje ir profesinėje srityse. Vokietijos alumnai – žmonės iš viso pasaulio, studijavę, atlikę mokslinius tyrimus, dirbę, kėlę kvalifikaciją, dalyvavę kalbos kursuose, stažavęsi Vokietijoje ar vokiškoje įstaigoje užsienyje. Naudojimasis Vokietijos alumnų portalu ir jo teikiamomis paslaugomis – nemokamas.

Kooperacinį projektą vykdo penkios Vokietijos tarptautinio bendradarbiavimo organizacijos. Portalą finansuoja Vokietijos Federalinė Ekonominio bendradarbiavimo ir plėtros ministerija.

Tikslai, uždaviniai 
Alumnų portalas Vokietijos alumnams suteikia galimybę palaikyti bendravimą su Vokietija – užmegzti ir gilinti asmeninius ryšius, kontaktus su Vokietijos ar tarptautinėmis organizacijomis, įmonėmis, aukštosiomis mokyklomis, alumnų draugijomis ir pan. Svetainėje veikia tarptautinė darbo pasiūlymų birža, teikiama informacija apie kvalifikacijos kėlimo kursus, renginius bei įvykius visame pasaulyje, redakcijos skiltyje skelbiami straipsniai ekonominėmis, švietimo, mokslo, kultūros, visuomeninio gyvenimo temomis, Vokiečių kalbos skirsnyje pateikiama informacija apie vokiečių kalbos mokymąsi. Kita svarbi Alumnų portalo dalis – internetinės bendruomenės rubrika. Vokietijos alumnų portalu gali naudotis kiekvienas Vokietijos alumnas, nepriklausomai nuo to, kas jį rėmė viešnagės Vokietijoje metu.

Portale prisiregistravusios organizacijos naudodamosi gausiu kontaktų sąrašu gali efektyviau plėtoti savo alumnų veiklą. Portale ypatingas dėmesys skiriamas Vokietijos alumnų potencialui ekonominio bendradarbiavimo srityje – tiek alumnai, tiek įmonės čia ras darbuotojų, ekspertų ar bendradarbiavimo partnerių.

Istorija 
Darbas su alumnais, taigi su žmonėmis, baigusiais mokslus, studijas ar kursus Vokietijoje, paprastai vyksta ne centralizuotai, o atskirai tam tikrose paramos organizacijose. Tačiau apie 80 proc. užsienio šalių absolventų, t. y. apie 14 tūkst. žmonių kasmet, savo studijas ar stažuotes dengia asmeninėmis lėšomis (laisvai judantys studentai). Kontaktų užmezgimas su šiais alumnais iki šiol reikalavo labai kruopščių, išsamių ir ilgai trunkančių paieškų.

Dėl šios priežasties buvo nuspręsta įkurti Vokietijos alumnų portalą. Tai – vienintelė tokio pobūdžio svetainė, jungianti Vokietijos alumnų veiklą ir vienijanti įvairialypes Vokietijos alumnų kompetencijas bei potencialą – patiems alumnams, juos rėmusioms organizacijoms ir visoms Vokietijos įmonėms ar organizacijoms visame pasaulyje, kurioms reikia partnerių ar darbuotojų.
Šiuo metu portale prisiregistravę daugiau nei 32 tūkst. vartotojų iš 184 pasaulio šalių (2011 m. liepos mėn. duomenys).

Struktūra
Svarbiausias Vokietijos alumnų portalo akcentas – internetinės bendruomenės rubrika. Norint naudotis jos teikiamomis paslaugomis reikia nemokamai registruotis portale. Šiame socialiniame tinklalapyje alumnai gali užmegzti ir palaikyti ryšius vieni su kitais, įmonėmis ar organizacijomis. Be to, portale suteikiama galimybė kurti asmeninius tinklaraščius.

Daugelyje sričių laisvai prieinamoje „Infotekoje“ galima rasti specializuotų pasiūlymų, tarptautinę darbo pasiūlymų biržą, renginių ir įvykių kalendorių, naudingų pasiūlymų ir nuorodų, susijusių su vokiečių kalba, įvairių sričių studijų ar kvalifikacijos kėlimo kursų pasiūlymų, redakcijos skiltį su straipsniais ekonominėmis, švietimo, mokslo, kultūros, visuomeninio gyvenimo temomis. Įmonės, įstaigos ar organizacijos darbo biržoje gali siūlyti laisvas darbo vietas, teikti darbo pasiūlymus arba alumnų duomenų bazėje ieškoti darbuotojų, skelbti informaciją apie renginius ar rasti partnerių, ekspertų visame pasaulyje.
Visa pagrindinė informacija Vokietijos alumnų portale pateikiama vokiečių ir anglų kalbomis. Bendrauti portale galima bet kokia kalba.

Rėmėjai ir partneriai
Vokietijos alumnų portalas vienija įvairių sričių asmenis ir įmones ar organizacijas. Kooperacinį projektą vykdo penkios Vokietijos tarptautinio bendradarbiavimo organizacijos:

 Aleksandro von Humboldto fondas (AvH)
 Tarptautinės migracijos ir plėtros centras (CIM)
 Vokietijos tarptautinio bendradarbiavimo sąjunga (GIZ)
 Vokietijos akademinių mainų tarnyba (DAAD)
 Gėtės institutas (GI)

Projektą remia daugiau nei dešimt „strateginių partnerių“, tarp kurių – Vokietijos užsienio reikalų ministerija, Vokietijos federalinė švietimo ir mokslo ministerija, įvairūs politiniai fondai kaip Frydricho Eberto fondas, Konrado Adenauerio fondas ir Heinricho Biolio fondas.

Šaltiniai

Nuorodos 
 Alumniportal Deutschland (vokiečių, anglų k.)
 Registracija Vokietijos alumnų portale asmenims ir organizacijoms  (vokiečių, anglų k.)
 Vokietijos alumnų portalo renginiai Lietuvoje 2011 metais (vokiečių kalba, su nuotraukų galerija)
 Vokietijos alumnų portalo Lietuvoje 2011 m. gegužės 14 d. pranešimas spaudai "Vokietijos alumnų portalas - buvusiems, esamiems ir būsiantiems Vokietijoje"
 Vokietijos alumnų portalo Lietuvoje 2011 m. liepos 8 d. pranešimas spaudai "Mokytis populiarėjančios vokiečių kalbos - nemokamai?"
 Vokietijos alumnų portalo Lietuvoje 2011 m. spalio 10 d. pranešimas spaudai "Praktika, darbas ir karjera Vokietijoje: rasti ir pasiekti paprasta"
 Atgarsiai iš Vokietijos alumnų portalo ir Vokietijos alumnų fondų Lietuvoje seminaro "Quo vadis, deutsche Sprache?". "Delfi", 2011 m. lapkričio 30 d.
 Vokietijos alumnų portalo koordinatorius Lietuvoje

Vokietijos kultūra